Document ID: 32007R1413

NARIADENIE KOMISIE (ES) č. 1413/2007
z 30. novembra 2007,
ktorým sa stanovuje koeficient zníženia plochy pripadajúcej na jedného poľnohospodára, na ktorú sa žiada podpora na energetické plodiny na rok 2007
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1782/2003 z 29. septembra 2003, ktorým sa stanovujú spoločné pravidlá režimov priamej podpory v rámci spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov a ktorým sa menia a dopĺňajú nariadenia (EHS) č. 2019/93, (ES) č. 1452/2001, (ES) č. 1453/2001, (ES) č. 1454/2001, (ES) č. 1868/94, (ES) č. 1251/1999, (ES) č. 1254/1999, (ES) č. 1673/2000, (EHS) č. 2358/71 a (ES) č. 2529/2001 (1), a najmä na jeho článok 89 ods. 2,
keďže:
(1)
Článkom 89 ods. 1 nariadenia (ES) č. 1782/2003 sa stanovuje maximálna zaručená plocha oprávnená na získanie podpory na energetické plodiny podľa článku 88 tohto nariadenia na 2 000 000 ha. Článkom 89 ods. 2 sa stanovuje, že ak plocha, na ktorú sa žiada podpora, prekračuje maximálnu zaručenú plochu, plocha na poľnohospodára, na ktorú sa žiada podpora, sa v danom roku pomerne znižuje.
(2)
Podľa článku 4 nariadenia Komisie (ES) č. 1973/2004 z 29. októbra 2004 ustanovujúceho podrobné pravidlá uplatňovania nariadenia Rady (ES) č. 1782/2003 o schémach podpory stanovených v hlavách IV a IVa tohto nariadenia a využití pozemkov vyňatých z produkcie na výrobu surovín (2), sa koeficient zníženia plôch stanoví pred poskytnutím platieb poľnohospodárom najneskôr do 31. januára nasledujúceho roku na základe údajov oznámených v súlade s článkom 3 ods. 1 písm. b) uvedeného nariadenia.
(3)
Členské štáty v súlade s článkom 3 ods. 1 písm. b) nariadenia (ES) č. 1973/2004 oznámili Komisii údaje o celkovej ploche, na ktorú sa podľa článku 88 nariadenia (ES) č. 1782/2003 stanovila podpora na energetické plodiny na rok 2007. Na základe týchto oznámení sa celková plocha na rok 2007 stanovila na 2 843 450 ha.
(4)
Keďže uvedená plocha 2 843 450 ha presahuje maximálnu zaručenú plochu 2 000 000 ha oprávnenú na podporu, je nevyhnutné stanoviť koeficient zníženia, ktorý sa má uplatniť na plochu na poľnohospodára, na ktorú sa žiada podpora na rok 2007.
(5)
Opatrenia stanovené v tomto nariadení sú v súlade so stanoviskom Riadiaceho výboru pre priame platby,
PRIJALA TOTO NARIADENIE:
Článok 1
Koeficient zníženia, ktorý sa má uplatniť na plochu pripadajúcu na jedného poľnohospodára, na ktorú sa na rok 2007 žiada podpora na energetické plodiny podľa článku 88 nariadenia (ES) č. 1782/2003, je 0,70337.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 30. novembra 2007

Labels: 5
6